Torvet i Trondheim sett fra vest mot øst langs Kongens gate. I bakgrunnen, til venstre ligger Sommergården, og til høyre for statuen av Olav Tryggvason, ser vi Hornemansgården og Vår Frue kirke.
**Torvet** eller **Torget** er det sentrale torget i Trondheim. Torvet er et resultat av Johan Caspar de Cicignons byplan fra 1681. Torvet ligger der Kongens gate og Munkegata krysser hverandre.

Historie
--------

Del av Cicigons byplan for Trondheim, etter brannen i 1681. Torvet øverst til venstre i krysset mellom Kongens gate (øst-vest) og Munkegata (nord-sør). Nidaros domkirke nederst mot Nidelva.
Etter en bybrann i 1681, utarbeidet Cicignon den barokke byplanen som Midtbyen i Trondheim fortsatt er regulert etter. Byplanen har brede gater som skulle forhindre brann i å spre seg mellom trebygningene. Mellom Nidaros domkirke og Munkholmen tegnet Cicignon en bred gate med preg av aveny, Munkegata, der det kvadratiske Torvet utgjør et midtpunkt.

I 1921 ble det reist en statue over byens grunnlegger Olav Tryggvason på en høy sokkel midt på Torvet. Olav Tryggvason-monumentet var laget av Wilhelm Rasmussen og ble avduket 18. september 1921 i forbindelse med Dovrebanens åpning. I forbindelse med 900-årsjubileet for Olav den hellige i 1930 ble det laget et solur på bakken rundt statuen, der søyleskyggen utgjør langviseren i uret. Traseen for Ilalinja, ei trikkelinje som ble opprettet av Trondheim Sporvei i 1901, gikk opprinnelig over Torvet og Munkegata, men ble flyttet til Prinsens gate i 1961.

Fra 2003 arrangeres julemarked på Torvet hvert år i desember.

* Torvet (ca. 1915).  Foto: Mittet & Co.Torvet (ca. 1915).  Foto: Mittet & Co.
* Torget omkring 1955. I bakgrunnen sees daværende Hotell Phoenix. Traseen for Ilalinja ble flyttet vekk fra Torvet 1961. Foto: Trondheim byarkivTorget omkring 1955. I bakgrunnen sees daværende Hotell Phoenix. Traseen for Ilalinja ble flyttet vekk fra Torvet 1961. Foto: Trondheim byarkiv
* Torget med Trygvasson-monumentet på 1960-tallet. Solur-mosaikken rundt støtten ble anlagt 1930. Langs Kongens gate sees Hornemansgården med Vår Frue Kirke bak.  Postkort: Trondheim byarkivTorget med Trygvasson-monumentet på 1960-tallet. Solur-mosaikken rundt støtten ble anlagt 1930. Langs Kongens gate sees Hornemansgården med Vår Frue Kirke bak.  Postkort: Trondheim byarkiv
* Barnetoget en 17. mai  trolig på 1970-tallet passerer Torvet. Kvartalet til høyre huser blant annet Trondheim Torg, et kjøpesenter etablert 1992. I enden av Munkegata sees Nidarosdomen. Foto: Trondheim byarkivBarnetoget en 17. mai trolig på 1970-tallet passerer Torvet. Kvartalet til høyre huser blant annet Trondheim Torg, et kjøpesenter etablert 1992. I enden av Munkegata sees Nidarosdomen. Foto: Trondheim byarkiv

Beskrivelse
-----------

Torget sommeren 2009
Sommergården, som ligger ved Sommerveita, danner den nordøstre avgrensningen av Torvet mens Hornemannsgården og Presidentveita danner den sørøstre avgrensningen. Skulpturen Go'dagen, også kalt *Torgkona*, fra 1983, av billedhugger Tone Thiis Schjetne står i den sørøstre kanten av Torvet. Kjøpesenteret Trondheim Torg, etablert i 1992, ligger i det sørvestre hjørnet av Torvet.

Referanser
----------

1. ↑  Trondheim byleksikon
2. ↑  Kilnes, Camilla (25. august 2016). «Julemarkedet i Trondheim blir anbefalt i britisk avis». *adressa.no*. Besøkt 22. desember 2016.

Eksterne lenker
---------------

* (en) Torvet, Trondheim – kategori av bilder, video eller lyd på Commons Rediger på Wikidata
* Torvet i Trondheim – Trondheim kommune

|  |  |
| --- | --- |
| Oppslagsverk/autoritetsdata | Wikistrinda **·** Sentralt stedsnavnregister
 |